b'\n_START_ARTICLE_\nDavid Carr\n_START_PARAGRAPH_\nDeividas Karas (angl. David Carr, g. 1940 m. liepos 21 d.) \xe2\x80\x93 JAV filosofas, E. Huserlio ir fenomenologijos tyrin\xc4\x97tojas._NEWLINE_Domisi I. Kantu, transcendentali\xc4\x85ja filosofija, istorijos filosofija ir analitin\xc4\x97mis istorijos teorijomis.\n_START_SECTION_\nBiografija\n_START_PARAGRAPH_\nStudijavo Jeilo universitete; klaus\xc4\x97 George Schrader, Wilfred Sellars ir Richard Berstein paskait\xc5\xb3. Studij\xc5\xb3 metu padar\xc4\x97 pertrauk\xc4\x85, kad metus praleist\xc5\xb3 Heidelbergo ir Pary\xc5\xbeiaus universitetuose, kur klaus\xc4\x97 H. Gadamerio, Karlo L\xc3\xb6with\xe2\x80\x99o, P. Rikioro, Dieter\xe2\x80\x99io Henrich\xe2\x80\x99o paskait\xc5\xb3. 1966 m. Jeilo universitete baig\xc4\x97 doktorant\xc5\xabr\xc4\x85 ir ten 10 m. dirbo d\xc4\x97stytoju. Po to filosofij\xc4\x85 d\xc4\x97st\xc4\x97 Oklahomos ir Otavos (Kanada) universitetuose. Nuo 1991 m. dirba Atlantos Emory universitete, kuriame yra filosofijos katedros vadovu._NEWLINE_Be \xc5\xa1i\xc5\xb3 pareig\xc5\xb3, jis yra dirb\xc4\x99s vizituojan\xc4\x8diu profesoriumi St. Louis Va\xc5\xa1ingtono universitete, dukart Niujorko Naujojoje socialini\xc5\xb3 tyrim\xc5\xb3 mokykloje. Yra d\xc4\x97st\xc4\x99s Wuppertal\xe2\x80\x99o universitete ir dirb\xc4\x99s tyrin\xc4\x97toju Bielefeldo universiteto Tarpdisciplinarini\xc5\xb3 tyrim\xc5\xb3 centre. Yra skait\xc4\x99s paskaitas JAV, Kanados, Vokietijos, Pranc\xc5\xabzijos, Italijos, \xc5\xa0vedijos, Suomijos, Japonijos ir Kinijos universitetuose._NEWLINE_Buvo JAV fenomenologijos ir egzistencin\xc4\x97s filosofijos draugijos vykdan\xc4\x8diuoju direktoriumi ir valdybos nariu. Yra Indianos ir \xc5\xa0iaur\xc4\x97s vakar\xc5\xb3 universitet\xc5\xb3 bei Springer Verlag leidykl\xc5\xb3 t\xc4\x99stini\xc5\xb3 filosofini\xc5\xb3 leidini\xc5\xb3 redakcij\xc5\xb3 nariu.'